CELEX: 32014D0768
Language: el
Date: 2014-10-30 00:00:00
Title: 2014/768/ΕΕ: Εκτελεστική απόφαση της Επιτροπής, της 30ής Οκτωβρίου 2014 , για τον καθορισμό του είδους, του μορφότυπου και της συχνότητας παροχής των πληροφοριών που θα διατίθενται από τα κράτη μέλη σχετικά με τις τεχνικές ολοκληρωμένης διαχείρισης εκπομπών που εφαρμόζονται σε διυλιστήρια πετρελαίου και αερίου, σύμφωνα με την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2014) 7517]  Κείμενο που παρουσιάζει ενδιαφέρον για τον ΕΟΧ

1.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 315/15
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 30ής Οκτωβρίου 2014
   για τον καθορισμό του είδους, του μορφότυπου και της συχνότητας παροχής των πληροφοριών που θα διατίθενται από τα κράτη μέλη σχετικά με τις τεχνικές ολοκληρωμένης διαχείρισης εκπομπών που εφαρμόζονται σε διυλιστήρια πετρελαίου και αερίου, σύμφωνα με την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2014) 7517]
      
   
   (Κείμενο που παρουσιάζει ενδιαφέρον για τον ΕΟΧ)
   
      (2014/768/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (1), και ιδίως το άρθρο 72 παράγραφος 2,
   Εκτιμώντας τα ακόλουθα:
   
               (1)
            
            
               Η εκτελεστική απόφαση 2014/738/ΕΕ της Επιτροπής (2) καθορίζει συμπεράσματα σχετικά με τις βέλτιστες διαθέσιμες τεχνικές (εφεξής «συμπεράσματα ΒΔΤ») για τη διύλιση πετρελαίου και αερίου. Τα συμπεράσματα ΒΔΤ 57 και 58 που καθορίστηκαν από την εν λόγω απόφαση επιτρέπουν στα κράτη μέλη τη χρήση μιας τεχνικής ολοκληρωμένης διαχείρισης εκπομπών για τις εκπομπές οξειδίων του αζώτου (NOx) και διοξειδίου του θείου (SO2) από ορισμένες τεχνικές μονάδες.
            
         
               (2)
            
            
               Τα διυλιστήρια πετρελαίου και αερίου αποτελούν σημαντικές πηγές εκπομπής ατμοσφαιρικών ρύπων, ιδίως διοξειδίου του θείου και οξειδίων του αζώτου. Σε περίπτωση που τα διυλιστήρια χρησιμοποιούν μια τεχνική ολοκληρωμένης διαχείρισης εκπομπών, η εν λόγω τεχνική αποτελεί τον βασικό καθοριστικό παράγοντα για τις περιβαλλοντικές επιδόσεις των εν λόγω διυλιστηρίων.
            
         
               (3)
            
            
               Είναι απαραίτητο να θεσπιστούν ειδικές απαιτήσεις υποβολής εκθέσεων, ούτως ώστε να μπορέσει η Επιτροπή να αξιολογήσει την ορθή εφαρμογή των ΒΔΤ 57 και 58 και ιδίως να επαληθεύσει ότι η τεχνική ολοκληρωμένης διαχείρισης εκπομπών σχεδιάζεται, εφαρμόζεται και χρησιμοποιείται κατά τέτοιο τρόπο ώστε να συμμορφώνεται με τις αρχές του ισοδύναμου περιβαλλοντικού αποτελέσματος που καθορίζονται στα εν λόγω συμπεράσματα ΒΔΤ.
            
         
               (4)
            
            
               Το είδος των πληροφοριών που πρέπει να διατίθενται από τα κράτη μέλη, σε σχέση με την εφαρμογή των τεχνικών ολοκληρωμένης διαχείρισης εκπομπών που περιγράφονται στις ΒΔΤ 57 και 58, θα πρέπει να καθοριστεί και οι εν λόγω πληροφορίες θα πρέπει να περιλαμβάνουν την περιγραφή των κύριων χαρακτηριστικών σχεδιασμού των τεχνικών που εφαρμόζονται, τις συναφείς οριακές τιμές εκπομπής που έχουν καθοριστεί, καθώς και το σχετικό σύστημα παρακολούθησης και τα αποτελέσματά του.
            
         
               (5)
            
            
               Σύμφωνα με το άρθρο 72 παράγραφος 1 της οδηγίας 2010/75/ΕΕ, τα κράτη μέλη υποχρεούνται να παρέχουν τις πληροφορίες σχετικά με την εφαρμογή των βέλτιστων διαθέσιμων τεχνικών σε ηλεκτρονική μορφή. Για να διασφαλιστεί η συνέπεια και η συνοχή των παρεχόμενων πληροφοριών, τα κράτη μέλη θα πρέπει να χρησιμοποιούν το ηλεκτρονικό μορφότυπο για την υποβολή εκθέσεων που έχει αναπτυχθεί για τον σκοπό αυτό, από την Επιτροπή και επικουρούμενη από τον Ευρωπαϊκό Οργανισμό Περιβάλλοντος.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 75 παράγραφος 1 της οδηγίας 2010/75/ΕΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Υποβολή εκθέσεων από τα κράτη μέλη
   1.   Τα κράτη μέλη κοινοποιούν στην Επιτροπή πληροφορίες σχετικά με την εφαρμογή των τεχνικών ολοκληρωμένης διαχείρισης εκπομπών που καθορίζονται στις ΒΔΤ 57 και 58, που εγκρίθηκαν με την εκτελεστική απόφαση 2014/738/ΕΕ.
   Οι πληροφορίες που αναφέρονται στο πρώτο εδάφιο κοινοποιούνται σύμφωνα με το παράρτημα και καλύπτουν τα έτη 2017, 2018 και 2019. Οι εν λόγω πληροφορίες διατίθενται για καθένα από τα διυλιστήρια πετρελαίου και αερίου στα οποία εφαρμόζεται μια τεχνική ολοκληρωμένης διαχείρισης εκπομπών η οποία καθορίζεται στις ΒΔΤ 57 ή 58 για τις ατμοσφαιρικές εκπομπές οξειδίων του αζώτου (NOx) και διοξειδίου του θείου (SO2).
   2.   Οι πληροφορίες που αναφέρονται στην παράγραφο 1 κοινοποιούνται στην Επιτροπή το αργότερο μέχρι τις 30 Σεπτεμβρίου 2020, με χρήση του ηλεκτρονικού μορφότυπου για την υποβολή εκθέσεων που προβλέπεται για τον σκοπό αυτό.
   Άρθρο 2
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 30 Οκτωβρίου 2014.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  ΕΕ L 334 της 17.12.2010, σ. 17.
   
      (2)  Εκτελεστική απόφαση 2014/738/ΕΕ της Επιτροπής, της 9ης Οκτωβρίου 2014, για τον καθορισμό συμπερασμάτων σχετικά με τις βέλτιστες διαθέσιμες τεχνικές (ΒΔΤ), δυνάμει της οδηγίας 2010/75/ΕΕ του Ευρωπαϊκού Κοινοβουλίου και του Συμβουλίου σχετικά με τις βιομηχανικές εκπομπές, για τη διύλιση πετρελαίου και αερίου (ΕΕ L 307 της 28.10.2014, σ. 38).
   
      ΠΑΡΑΡΤΗΜΑ
      Είδος των πληροφοριών σχετικά με τις τεχνικές ολοκληρωμένης διαχείρισης εκπομπών που εφαρμόζονται σε διυλιστήρια πετρελαίου και αερίου οι οποίες πρέπει να τίθενται στη διάθεση της Επιτροπής
      1.   Γενικές πληροφορίες
      
      
               
                  1.1.
               
               
                  Αριθμός αναφοράς της εγκατάστασης: Αποκλειστικό αναγνωριστικό της εγκατάστασης για τους σκοπούς της οδηγίας 2010/75/ΕΕ·
               
            
               
                  1.2.
               
               
                  Ονομασία εγκατάστασης·
               
            
               
                  1.3.
               
               
                  Επωνυμία του φορέα εκμετάλλευσης·
               
            
               
                  1.4.
               
               
                  Διεύθυνση της εγκατάστασης: οδός, ταχυδρομικός κώδικας, πόλη και χώρα.
               
            2.   Πληροφορίες σχετικά με το πεδίο εφαρμογής των τεχνικών ολοκληρωμένης διαχείρισης εκπομπών και των ισχυουσών οριακών τιμών εκπομπών
      
      
               
                  2.1.
               
               
                  Κατάλογος και περιγραφή των μονάδων καύσης και επεξεργασίας που καλύπτονται από τις τεχνικές ολοκληρωμένης διαχείρισης εκπομπών NOx και SO2, και συγκεκριμένα:
                  
                              α)
                           
                           
                              είδος μονάδας (μονάδα καύσης, μονάδα καταλυτικής πυρόλυσης, μονάδα ανάκτησης του θείου των απαερίων)·
                           
                        
                              β)
                           
                           
                              ονομαστική θερμική ισχύς (για τις μονάδες καύσης)·
                           
                        
                              γ)
                           
                           
                              τύπος(-οι) καυσίμου (για τις μονάδες καύσης)·
                           
                        
                              δ)
                           
                           
                              νέες ή υφιστάμενες μονάδες·
                           
                        
                              ε)
                           
                           
                              ουσιαστικές και διαρθρωτικές αλλαγές, π.χ. στη λειτουργία ή χρήση καυσίμου κατά τη διάρκεια της περιόδου αναφοράς, που επηρέασαν τα ισχύοντα επίπεδα εκπομπών που συνδέονται με τις βέλτιστες διαθέσιμες τεχνικές (ΒΔΤ).
                           
                        
            
               
                  2.2.
               
               
                  Ισχύουσες οριακές τιμές εκπομπών NOx και SO2 στο πλαίσιο των τεχνικών ολοκληρωμένης διαχείρισης εκπομπών, που περιγράφουν:
                  
                              α)
                           
                           
                              τις τιμές, τις μονάδες, τις περιόδους υπολογισμού μέσων όρων και τις συνθήκες αναφοράς·
                           
                        
                              β)
                           
                           
                              τον τρόπο με τον οποίο οι εν λόγω οριακές τιμές καθορίστηκαν σε σχέση με τις ΒΔΤ 57 και 58 που προβλέπονται στα συμπεράσματα ΒΔΤ δυνάμει της εκτελεστικής απόφασης 2014/738/EE·
                           
                        
                              γ)
                           
                           
                              τις συγκεντρώσεις εκπομπών που εξετάστηκαν για κάθε σχετική μονάδα σε συνάρτηση με τη ΒΔΤ 57 και ΒΔΤ 58, καθώς και σε σύγκριση με τα επιμέρους επίπεδα εκπομπών και επίπεδα περιβαλλοντικών επιδόσεων που συνδέονται με τις ΒΔΤ για τις μονάδες ανάκτησης του θείου των απαερίων·
                           
                        
                              δ)
                           
                           
                              τις ταχύτητες ροής απαερίων (ή άλλους παράγοντες) που χρησιμοποιήθηκαν ως συντελεστής στάθμισης για κάθε μονάδα και τον τρόπο με τον οποίον καθορίστηκαν·
                           
                        
                              ε)
                           
                           
                              τα άλλα στοιχεία ή παράγοντες που χρησιμοποιήθηκαν για τον καθορισμό των οριακών τιμών.
                           
                        
            3.   Πληροφορίες σχετικά με το σύστημα παρακολούθησης
      
      
               
                  3.1.
               
               
                  Περιγραφή του συστήματος παρακολούθησης που χρησιμοποιείται για τον προσδιορισμό των εκπομπών σύμφωνα με τις τεχνικές ολοκληρωμένης διαχείρισης εκπομπών.
               
            
               
                  3.2.
               
               
                  Λεπτομέρειες σχετικά με τις παραμέτρους που μετρήθηκαν και υπολογίστηκαν, τον τύπο (άμεσες και έμμεσες) και τις μεθόδους μετρήσεων που χρησιμοποιήθηκαν, τους συντελεστές υπολογισμού (και σχετική αιτιολόγηση) και τη συχνότητα της παρακολούθησης.
               
            4.   Πληροφορίες σχετικά με τα αποτελέσματα της παρακολούθησης
      
      Επισκόπηση των αποτελεσμάτων της παρακολούθησης, ούτως ώστε να καταδεικνύεται ότι πληρούνται τα συνδεόμενα με τις ΒΔΤ ισχύοντα επίπεδα εκπομπών που καθορίζονται στις ΒΔΤ 57 και 58 και ότι οι προκύπτουσες εκπομπές είναι ίσες ή χαμηλότερες από τις εκπομπές κατά την εφαρμογή ισχυόντων επιπέδων εκπομπών και επιπέδων περιβαλλοντικών επιδόσεων που συνδέονται με τις ΒΔΤ σε επίπεδο μονάδας προς μονάδα, συμπεριλαμβανομένων τουλάχιστον των ακόλουθων στοιχείων:
      
                  α)
               
               
                  μέση συγκέντρωση εκπομπών σε όλες τις σχετικές μονάδες (mg/Nm3, όλοι οι μηνιαίοι μέσοι όροι κατά τη διάρκεια ενός έτους)·
               
            
                  β)
               
               
                  συνολικές μηνιαίες εκπομπές σε όλες τις σχετικές μονάδες (τόνοι/μήνα)·
               
            
                  γ)
               
               
                  μέση συγκέντρωση εκπομπών για κάθε σχετική μονάδα (mg/Nm3, όλοι οι μηνιαίοι μέσοι όροι κατά τη διάρκεια ενός έτους)·
               
            
                  δ)
               
               
                  ταχύτητα ροής απαερίων για κάθε σχετική μονάδα (Nm3/ώρα, όλοι οι μηνιαίοι μέσοι όροι κατά τη διάρκεια ενός έτους).